PATVIRTINTA

 Kauno lopšelio-darželio ,,Kūlverstukas”

 Direktoriaus 2017 m. vasario 28 d.

 įsakymu Nr. V-15

**KAUNO LOPŠELIO-DARŽELIO ,,KŪLVERSTUKAS“**

**IKIMOKYKLINIO UGDYMO AUKLĖTOJOS**

**PAREIGYBĖS APRAŠYMAS NR.**

**I. IKIMOKYKLINIO UGDYMO AUKLĖTOJOS PAREIGYBĖ**

1. Kauno lopšelio-darželio ,,Kūlverstukas" ikimokyklinio ugdymo auklėtojos pareigybės grupė – specialistai.

2. Pareigybės pavadinimas - ikimokyklinio ugdymo auklėtojas (kodas 234201)

3. Pareigybės lygis – A2 arba B.

4. Ikimokyklinio ugdymo auklėtojo pareigybės aprašymas (toliau - Aprašas) reglamentuoja ikimokyklinio ugdymo auklėtojo (toliau – Mokytojas), dirbančio Kauno lopšelyje - darželyje „Kūlverstukas“ (toliau-Įstaiga) profesinę veiklą, teises, pareigas ir atsakomybę.

5. Ikimokyklinio ugdymo auklėtojo pareigybė reikalinga Įstaigos nuostatuose ir šiame pareigybės aprašyme numatytai veiklai organizuoti ir vykdyti. Auklėtojas - asmuo, ugdantis vaikus nuo gimimo iki penkerių/šešerių metų pagal Ikimokyklinio ugdymo programą.

6. Mokytojas dirba vadovaudamasis Lietuvos Respublikos švietimo įstatymu, Vaiko teisių konvencija, vadovautis asmens duomenų teisinės apsaugos ir visuomenės informavimo įstatymuose pateikiamomis nuostatomis dėl vaiko teisių užtikrinimo, Lietuvos Respublikos Vyriausybės nutarimais, Švietimo ir mokslo ministerijos teisės aktais, Kauno m. savivaldybės ir švietimo skyriaus sprendimais, potvarkiais, reglamentuojančiais priešmokyklinio amžiaus vaikų ugdymą, biudžetinių įstaigų veiklą, darbo santykius, darbuotojų saugą ir sveikatą, Įstaigos nuostatais, vidaus darbo tvarkos taisyklėmis, darbo sutartimi, šiuo Aprašu bei kitais Įstaigos lokaliniais dokumentais (įsakymais, potvarkiais, nurodymais, taisyklėmis ir pan.).

7. Mokytojas tiesiogiai pavaldus direktoriaus pavaduotojui ugdymui bei atskaitingas direktoriui.

**II. SPECIALIEJI** **REIKALAVIMAI**

8. Specialieji reikalavimai, keliami šias pareigas einančiam mokytojui:

8.1. būti įgijęs aukštąjį (aukštesnįjį, įgytą iki 2009 metų, ar specialųjį vidurinį, įgytą iki 1995 metų) išsilavinimą, turėti pedagogo kvalifikaciją (neturintis jos privalo įgyti per 2 metus nuo darbo mokytoju pradžios) ir būti baigęs mokomąjį dalyką/ugdymo programą, atitinkančią studijų arba dalyko/pedagoginės specializacijos modulio programą arba baigęs ikimokyklinio ugdymo mokytojų rengimo programą bei įgijęs auklėtojo kvalifikaciją.

8.2. mokėti lietuvių kalbą, mokėjimo lygis turi atitikti Valstybinės kalbos mokėjimo kategorijų, patvirtintų Lietuvos Respublikos Vyriausybės 2003 m. gruodžio 24 d. nutarimu Nr. 1688 „[Dėl Valstybinės kalbos mokėjimo kategorijų patvirtinimo ir įgyvendinimo](http://litlex/Litlex/LL.DLL?Tekstas=1?Id=69431&Zd=&BF=1)“, reikalavimus; būti išklausę lietuvių kalbos kultūros kursus pagal Mokytojų, mokyklų vadovų, jų pavaduotojų ugdymui bei skyrių vedėjų lietuvių kalbos kultūros mokymo programą, patvirtintą Lietuvos Respublikos švietimo ir mokslo ministro 2005 m. spalio 20 d. įsakymu Nr. ISAK-2106 „[Dėl Mokytojų, mokyklų vadovų, jų pavaduotojų ugdymui bei skyrių vedėjų lietuvių kalbos kultūros mokymo programos patvirtinimo](http://litlex/Litlex/LL.DLL?Tekstas=1?Id=88568&Zd=&BF=1)“, per metus nuo darbo mokytoju pradžios, jeigu nėra išklausę ne mažesnės apimties (22 valandų arba 1 studijų kredito) dalyko studijų metu;

8.3. būti išklausęs specialiosios pedagogikos ir specialiosios psichologijos kursus mokytojams pagal Specialiosios pedagogikos ir specialiosios psichologijos kvalifikacijos tobulinimo kursų programą, patvirtintą Lietuvos Respublikos švietimo ir mokslo ministro 2007 m. gruodžio 18 d. įsakymu Nr. ISAK-2481 „[Dėl Specialiosios pedagogikos ir specialiosios psichologijos kvalifikacijos tobulinimo kursų programos patvirtinimo](http://litlex/Litlex/LL.DLL?Tekstas=1?Id=110297&Zd=&BF=1)“, per metus nuo darbo mokytoju pradžios, jeigu nėra išklausę ne mažesnės apimties (60 valandų arba 2 studijų kreditų) kursų anksčiau arba studijų metu;

8.4. būti įgiję kompetencijas, numatytas Reikalavimuose mokytojų kompiuterinio raštingumo programoms, patvirtintuose Lietuvos Respublikos švietimo ir mokslo ministro 2007 m. kovo 29 d. įsakymu Nr. ISAK-555 „Dėl Reikalavimų mokytojų kompiuterinio raštingumo programoms patvirtinimo“.

8.5. žinoti ir išmanyti Įstaigos veiklos sritis, struktūrą; darbo organizavimo tvarką; Švietimo ir mokslo ministerijos patvirtintas ugdymo programas; bendrąsias ir pedagoginės etikos normas; pedagoginės veiklos organizavimo būdus ir metodus; pirmosios medicininės pagalbos suteikimo būdus; bent vieną užsienio kalbą; darbuotojų saugos ir sveikatos, gaisrinės saugos, apsaugos nuo elektros reikalavimus.

### III. MOKYTOJO FUNKCIJOS IR TEISĖS

9. Mokytojas vykdo šias funkcijas:

9.1. planuoja ir organizuoja ugdomąją veiklą, žaidimus, atsižvelgiant į vaikų amžiaus tarpsnių ypatumus, sveikatos būklę, individualius poreikius, ikimokyklinio ugdymo programos bei kitų programų, patvirtintų ŠMM ir Įstaigos direktoriaus, reikalavimus ir ugdymo standartus, Įstaigos bei grupės veiklos planus;

9.2. individualios ir grupinės veiklos metu, įvairiais būdais ir metodais lavina vaikų judėjimo, bendravimo ir socialinius įgūdžius, pasitikėjimą ir supratimą, skatina ikimokyklinio amžiaus vaikų socialinį, fizinį ir protinį vystymąsi;

9.3. kuria stimuliuojančią, funkcionalią, dinamišką, psichologiškai ir fiziškai saugią, sveikatą stiprinančią ugdomąją aplinką, parinkti priemones, reikalingas ugdymo(si) tikslams pasiekti;

9.4. užtikrina vaikų saugumą ir gerovę veiklos grupėse, įvairių renginių, švenčių, varžybų, projektų ir kt. metu Įstaigoje ir už jo ribų bei išleidžiant į namus pagal direktoriaus patvirtintus, asmenų, galinčių atvesti ir atsiimti vaiką iš Įstaigos, sąrašus;

9.5. glaudžiai bendradarbiauja su administracija, ikimokyklinio ugdymo auklėtojais ir kitais Įstaigos pedagogais, specialistais, vietos bendruomene, administracinėmis bei socialinės rūpybos įstaigomis, įvairiomis visuomeninėmis organizacijomis ir kt., prisidėdamas prie bendruomenės programų įgyvendinimo;

9.6. stebi vaikus ir sistemingai, kartu su tėvais vertina, įvairiais būdais fiksuoja vaikų pasiekimus ir pažangą, brandumo mokyklai lygmenį, išryškindamas problemas, o rezultatus panaudodamas ugdymo proceso planavimui, savalaikės pagalbos teikimui;

9.7. inicijuoja, dalyvauja rengiant individualias ugdymo programas vaikams, turintiems specialiųjų ugdymosi poreikių;

9.8. pagal kompetenciją informuoja, konsultuoja tėvus (globėjus), kolegas vaikų ugdymo(si) klausimais;

9.9. bendradarbiauja su šeima, derinant šeimos ir lopšelio-darželio interesus: skatina tėvus dalyvauti grupės, Įstaigos veikloje, rūpinasi tėvų švietimu, pagal kompetenciją teikia jiems informaciją, konsultuoja;

9.10. dalyvauja su ugdytiniais kitų institucijų organizuojamuose renginiuose, programose;

8.11. inicijuoja ir/ar dalyvauja bendruose įstaigos veiklose (posėdžiuose, pasitarimuose, veiklos įsivertinimo vykdyme, programų rengime, renginiuose, projektuose ir kitose veiklose);

9.12. tikslingai išnaudoja nekontaktines darbo valandas, skirtas metodinei veiklai vykdyti (ugdomojo proceso planavimui, pasiruošimui kasdienei ugdomajai veiklai, dokumentacijos, susijusios su ugdymu, tvarkymui, individualių ugdymo programų rengimui, tėvų (globėjų, rūpintojų) informavimui, konsultavimui ugdymo klausimais, ugdytinių pasiekimų vertinimui, projektų rengimui, savišvietai, audito atlikimui, ugdytinių lankymui namuose, pasirengimui renginiams, šventėms, ugdymo priemonių kūrimui, gaminimui ir kt.);

9.13. nuolat tobulina savo kvalifikaciją, domisi valstybės ir regiono švietimo naujovėmis, skleidžia gerąją darbo patirtį įstaigos, miesto, šalies, tarptautiniu lygmeniu;

9.14. vykdyti kitus teisėtus direktoriaus ir/ar jo įgalioto asmens nenuolatinio pobūdžio pavedimus susijusius su Įstaigos veikla.

10. Mokytojas turi teisę:

10.1. pasirinkti pedagoginės veiklos metodus ir formas, priemones;

10.2. teikti siūlymus mokyklos administracijai dėl ugdymo proceso ir įstaigos veiklos tobulinimo;

10.3. inicijuoti/dalyvauti ar pagal kompetenciją jiems vadovauti įvairiuose mokslo ir studijų vykdomuose projektuose, renginiuose ir kitose veiklose;

10.4. reikalauti, kad vaikai į grupę būtų atvedami švarūs, sveiki, turėti reikiamas individualias ugdymosi priemones;

10.5. teisės aktų nustatyta tvarka tobulinti kvalifikaciją, atestuotis, pasirinkti kvalifikacijos tobulinimo formas;

10.6. turėti darbo saugą ir higienos normas atitinkančias darbo sąlygas;

10.7. sustabdyti veiklą, kuri kelia grėsmę vaikų ir darbuotojų sveiktai, saugumui ar gyvybei;

10.8. dalyvauti įstaigos savivaldoje, burtis į visuomenines profesines organizacijas, savišvietos, kultūrines grupes;

10.9. atlikti tiriamuosius darbus, skleisti gerąją darbo patirtį mieste ir šalyje;

10.10. laiku gauti informaciją, kvalifikuotą konsultacinę, metodinę pagalbą, reikalingą kokybiškai atlikti profesinę veiklą: iš administracijos, socialinio pedagogo, logopedo, sveikatos priežiūros specialisto ir kitų specialistų/institucijų Vaiko teisių apsaugos tarnybos, Pedagoginės psichologinės tarnybos ir kt., teikiančių kvalifikuotą pagalbą vaikui ir įstaigai;

10.11. į atostogas, mokytojo kvalifikaciją atitinkantį darbo užmokestį ir kitas pedagoginiams darbuotojams LR teisės aktų nustatytas garantijas.

**IV. MOKYTOJO ATSAKOMYBĖ**

11. Mokytojas atsako už:

11.1. ugdymo programų ir nuostatų, kuriomis vadovaujasi Įstaiga, įgyvendinimą, ugdymo proceso organizavimą ir vykdymą, Lietuvos Respublikos įstatymų, teisės aktų, vidaus ir darbo tvarkos taisyklių laikymąsi, direktoriaus įsakymų, pavedimų vykdymą, tinkamą funkcijų atlikimą;

11.2. patikėto materialinio turto tausojimą, tikslingą naudojimą;

11.3. teisingą, tikslų ir savalaikį grupių dienynų pildymą žurnaluose ar internetiniuose portaluose, teikiamų ataskaitų, duomenų teisingumą;

11.4. vaikų gyvybę ir sveikatą Įstaigoje bei edukacinių ar kitų išvykų metu;

11.5. žinioje esančių dokumentų saugumą ir naudojimą pagal paskirtį;

11.6. asmens duomenų teisinę apsaugą teisės aktų nustatyta tvarka;

11.7. už Įstaigos nuostatuose, vidaus darbo tvarkos taisyklėse, pedagogų etikos kodekse bei šiame Aprašyme numatytų reikalavimų, pareigų ir funkcijų kokybišką bei savalaikį vykdymą.

12. Už darbo drausmės pažeidimus, numatytų pareigų bei funkcijų nevykdymą gali būti skiriamos drausminės nuobaudos, numatytos Lietuvos Respublikos įstatymuose, Įstaigos vidaus darbo tvarkos taisyklėse.

13. Mokytojas privalo atlyginti Įstaigai dėl nerūpestingumo ar tyčia padarytą žalą įstatymų nustatytais atvejais ir tvarka.

**V. BAIGIAMOSIOS NUOSTATOS**

14. Mokytoją į pareigas skiria, atrankos būdu, nustato darbo užmokestį ir atleidžia iš užimamų pareigų, direktorius teisės aktų nustatyta tvarka.

15. Įstaigos direktorius ar jo įgaliotas asmuo pasirašytinai supažindina mokytoją su Mokytojo pareigybės aprašu.

16. Šis pareigybės aprašymas pasikeitus Lietuvos Respublikos įstatymams arba kitiems norminiams aktams ir esant būtinybei keičiamas Įstaigos savininko arba Direktoriaus iniciatyva.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_